讀四家詩選四首 退之
作者：李綱
朝代：宋

paragraphs: 昌黎文章伯，乃是聖人耦。
傳道自孟軻，淵源極師友。
雄詞障百川，偉論掛衆口。
餘事付詩篇，雅健古無有。
尤工用險韻，妥貼等妍醜。
毅然倔强姿，揮此摩天手。
立朝著大節，去作潮陽守。
驅掃雲霧開，約束鮫鰐走。
位雖不稱德，妙譽垂不朽。
譬猶觀泰山，羣嶺皆培塿。
又如衆星中，錯落仰北斗。
籍湜何足云，齊名豈其柳。